گاؤں کا تھانیدار رنجیت سنگھ نہایت خوش طبع اور سعادتمندقسم کا نوجوان تھا۔ وہ خود راجپوت تھا اور اس بات پر نازاں تھا اسے ٹھاکروں کے ایک گاؤں میں تعینات کیا گیا ہے۔ کوسی کلاں کی خصوصیت یہ تھی کہ یہاں دیگر سرکاری ملازم مثلاً منیم جی یا اساتذہ وغیرہ تو دوسری ذاتوں سے آتے تھے لیکن تھانیدار اور سپاہی سب کے سب ٹھاکر ہی ہوتے تھے۔ اس لئے کہ راجپوت اپنے سامنے کسی اور کے ہاتھ میں لاٹھی دیکھنا باعثِ عار سمجھتے تھے۔ رنجیت سنگھ اس لئے بھی بہت خوش تھا کہ اس گاؤں میں جرائم کی شرح نہیں کے برابر تھی۔ بور کلاں میں کبھی کبھار تنازعہ ہو جاتا تو پولس کی مدد طلب کی جاتی وگرنہ کوسی کلاں کے اکثر معاملات پنچایت ہی میں سلجھ جاتے۔ پولس تھانے کی نوبت کم ہی آتی۔